ኤጀንሲው 6ነጥብ 08 ቢሊዮን ብር ካፒታል ያስመዘገቡ ፕሮጀክቶች ወደ ተግባር መሸጋገራቸውን አስታወቀ
 – በዘንድሮ የግማሽ ዓመት በሃገሪቱ   የኢንቨስትመንት አፈጻጸም 6 ነጥብ 08 ቢሊዮን ብር ካፒታል ያስመዘገቡ ፕሮጀክቶች ወደ ተግባር መሸጋገራቸውን የኢትዮጵያ ኢንቨስትመንት ኤጀንሲ አስታወቀ።የኤጀንሲው ዋና ዳይሬክተር አቶ ፍጹም አረጋ የግማሽ ዓመቱ የሥራ አፈጻጸም አስመልክተው በሠጡት መግለጫ እንደገለጹት በስድስት ወር ውስጥ  10 ነጥብ 12 ቢሊዮን ካፒታል ያላቸው 132  ፕሮጀክቶች  ወደ ማምረትና አገልግሎት መሥጠት እንዲሸጋገሩ  ታቅዶ  6 ነጥብ 08 ቢሊዮን ካፒታል ያፈሩ   102  ፕሮጀክቶች  ምርትና አገልግሎት  ጀምረዋል ብለዋል።በማኑፋክቸሪንግ ዘርፍ 1ነጥብ 7 ቢሊዮን  ብር ካፒታል ያስመዘገቡ ሰባት ፕሮጀክቶች  በግማሽ ዓመቱ አስፈላጊው ድጋፍ እንደተደረገላቸው የገለጹት አቶ ፍጹም  ሁለቱ የጨርቃጨርቅ ፤ ሶስቱ የቆዳና የቀሩት  ሁለቱ  የፋርማውሲቲካል  ዘርፍ  የተሰማሩ  ሲሆን ምርቶቻቸውን ወደ  ውጪ እንደሚልኩ ገልጸዋል።መንግሥት የውጭ ቀጥታ ኢንቨስትመንትን ለማበረታታት የማምረቻና የግንባታ መሣሪያዎች  ከቀረጥ  ነጻ  እንዲገባ አድርጓል ያሉት  አቶ ፍጹም በግማሽ ዓመቱ 1 ነጥብ 5 ቢሊዮን  ብር  የሚገመት የማምረቻ መሣሪያዎች ከቀረጥ  ነጻ ገብቷል ብለዋል።ኤጀንሲው በሃገሪቱ ምቹ የኢንቨስትመንት አማራጮች አንዳሉ ለማስተዋወቅ ጥረት  እያደረገ መሆኑን የገለጹት  አቶ ፍጹም  በግማሽ ዓመቱ አለም  አቀፍ መድረኮችን ፤ ዎርክሾፖችንና ኢግዚቢሽኖችን በመጠቀም ለ1268 የውጭ ባላሃብቶችና ኢትዮጵያውያን  ዲያስፖራዎች የማግባባት ሥራ ተከናውኗል።የኢንቨስትመንት ፈቃድ ወስደው ያላደሱትና ወደ ተግባር ያልተሸጋገሩትን 2ሺ100 የሚሆኑ ፕሮጀክቶችን በልዩ ሁኔታ ተጣርቶ  በቅርቡ የንግድ  ፍቃዳቸው እንዲሠረዝ ተደርጓል ያሉት አቶ ፍጹም በፌደራለም ሆነ በክልሎች መሬት  አጥረው ያለሥራ ያስቀመጡ ባለሃብቶች እርምጃ እየተወሰደ መሆኑንና ለወደፊቱም  ተጠናክሮ እንደሚቀጥል አያይዘው ገልጸዋል።ኤጀንሲው ከወራት በፊት የተለያዩ ከኢንቨስትመንት ሥራዎች ጋር ተያያዠነት ያላቸው  የአገልግሎት መስጫ ተቋማት በኤጀንሲው የራሳቸውን ቢሮ እንዲከፍቱ በማድረግ የአንድ  ማዕከል አገልገሎት መጀመሩ ይታወቃል።